b'\n_START_ARTICLE_\nJanez Lajovic\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Klasi\xc4\x8dni gimnaziji v Ljubljani je \xc5\xa1tudiral na Oddelku za arhitekturo FAGG Univerze v Ljubljani pri prof. Edu Ravnikarju, kjer je leta 1957 diplomiral s projektom poglobljenega \xc5\xbeelezni\xc5\xa1kega vozli\xc5\xa1\xc4\x8da Ljubljana. Leta 1967 je magistriral na MIT, Massachusetts Institute of Technology v ZDA._NEWLINE_Leta 1959 se je zaposlil v IBT Trbovlje, kjer je s kolegi za\xc4\x8del s pripravo urbanisti\xc4\x8dnih na\xc4\x8drtov za Trbovlje, Hrastnik in Zagorje. Od ustanovitve (1964) in vse do danes (2016) vodi Arhitekturni biro, sedaj projektivno podjetje AB biro d.o.o.. Je ustanovni in \xc4\x8dastni \xc4\x8dlan In\xc5\xbeenirske zbornice Slovenije (IZS) in Zbornice za arhitekturo in prostor Slovenije(ZAPS)._NEWLINE_Njegova dejavnost sega od arhitekture in oblikovanja notranje opreme do urbanizma in publicistike, predvsem v strokovnih revijah (Arhitekt, Arhitektura in urbanizem, Teorija in praksa, Sinteza) in ob\xc4\x8dasne \xc4\x8dlanke v dnevnem \xc4\x8dasopisju. Je dobro pou\xc4\x8den poznavalec ekonomskega, socialnega in dru\xc5\xbebenega razvoja kot tudi najnove\xc5\xa1ih tehni\xc4\x8dnih re\xc5\xa1itev, gradbene tehnologije in materialov ter novosti na arhitekturem podro\xc4\x8dju._NEWLINE_Vse \xc5\xbeivljenje deluje kot projektant in je eden najbolj\xc5\xa1ih predstavnikov slovenskega arhitekturnega regionalizma (kriti\xc4\x8dni regionalizem). Po njegovih na\xc4\x8drtih je zgrajenih vrsta \xc5\xa1ol, industrijskih objektov, nekaj poslovnih stavb in par hotelov. \xc5\xbdal so enega najlep\xc5\xa1ih primerov regionalizma, nagrajeni hotel Prisank, leta 2003 podrli. Za ta hotel je oblikoval stol istega imena (lesen z usnjenim sede\xc5\xbeem in naslonjalom), ki je pogosto vklju\xc4\x8den v razli\xc4\x8dne razstave, kot vzor\xc4\x8den primer kvalitetnega oblikovanja v 60-letih. V Arhitekturnem biroju je pri nekaterih najuspe\xc5\xa1nej\xc5\xa1ih projektih sodeloval s soprogo arh. Majdo Dobravec Lajovic._NEWLINE_Njegova dela so v zbirki MAO.'